
Takk til Helene og alle dere andre som bar meg gjennom prosessen, som leste, lyttet og holdt ut.

Dere vet hvem dere er.


Elisabeth Hagaseth Lie

MAGIENS MAKT

og
Sagaen om Essentia

BOK 1

EA Forlag


Monstre kommer i mange former. Noen bærer navn. Noen bærer deg.


Profeti

En dag kommer det en som skal gjøre urett om til rett, vekke den store dragen og gjøre alle folkeslag om til ett.


Prolog

«ER DET VIRKELIG her?»

Hvis vi tar vekk skogen rundt, kunne hullet lignet på en sporvindertunnel. Det er til og med murt inn murstein i inngangen. Etter mange års leting hadde jeg forventet noe mer. Jeg vet ikke hva, bare mer.

«De som våget seg inn, kom aldri ut igjen», flirer Niilas.

«Niilas! Slutt!» klynker Lunabelle. «Hva om det er sant? Hva om noen av oss faktisk …»

«Dør?» Jeg stanser og kikker på henne. «Er du ikke det minste nysgjerrig?»

«Ikke så nysgjerrig at jeg er villig til å ofre livet for å finne ut av det.» Hun stirrer trassig tilbake.

«Ingen har tvunget deg med heller. Du kan bare dra.» Jeg kikker irritert på henne før jeg bøyer meg over det gamle dokumentet. Det er overraskende intakt til å ha ligget bak et løst panelbord på soverommet mitt i minst ett hundre og femti år.

«Hvem er klar for å bryte seg inn på hellig grunn?» spør jeg.

Lunabelle piper.

«Kanskje du bør vente utenfor?» sukker jeg utålmodig. Den konstante klagingen hennes begynner å gå meg på nervene, og dette er ikke tidspunktet å miste besinnelsen på.

«Alene?» Hun ser seg nervøst rundt.

Jeg himler med øynene og løfter flammen i hånden høyere så lyset treffer fjellveggen rundt tunnelen. Synet av bokstavene i steinen får nakkehårene til å reise seg. Profetien.

En dag kommer det en som skal gjøre urett om til rett, vekke den store dragen, og gjøre alle folkeslag om til ett.

Tunnelen er hugget i fjell, og det drypper vann fra taket. Den kraftige magien summer i luften, og sender en skjelving nedover ryggraden min. Jeg har brukt ti år på å tyde ledetrådene gjemt i det gamle pergamentet.


Så langt nord der ingen bor.

Dypt i jordens svarte spor.



Det er ingen å se på milevis avstand. Vi er forbi viddene. Så langt nord at kartet over nord ikke lenger viser hvor vi er.


Nede i den mørke sjakt hviler en i evig vakt.



Hm. Jeg ser rundt meg. Det er ingenting annet enn tykk skog og mose. Hvilken sjakt? Jeg ser for meg en gruve, men her er det ikke den slags. Hvem er det som vokter?


Voktet blir hun, dag og natt, av eldgammel, skjult makt.



Hvordan? Det er en eldgammel, skjult makt. Og det vokter henne.

«Aranell?» Niilas dulter til skulderen min.

«Jeg prøver å tenke. Hvem voktet?»


Den som graver uten ro, vil møte mer enn jord og klo.



Det første jeg tenker er et dyr. Hva skulle det ellers vært?


Så søk om du tør, men husk vårt bud – den siste som gikk, ble liggende igjen uten hud.



Jeg grøsser. Den siste advarselen har jeg ikke turt å vise de andre. Vandrerhistoriene er mange, og de blir verre for hver gang.

«Kom igjen!» utbryter jeg mens iveren sitrer i kroppen.

Et gufs kommer fra den mørke inngangen. Møte mer enn jord og klo. Ble liggende igjen uten hud.

Brått angrer jeg meg og nøler med den ene foten på vei inn i mørket. Huden strammer seg, og svetten kommer iskald i nakken. Jeg stålsetter meg, trekker pusten dypt ned i magen og tråkker inn i mørket.

«Okay, shit!» gisper Niilas og løper etter meg.

Jeg slipper pusten og møter de oppspilte øynene til Niilas. Han stirrer tilbake. Adamseplet hans vipper opp og ned. Jeg ser rundt meg, prøver å finne en felle vi har utløst. Det er mørkt, litt fuktig, men stille.

Det skjer ingenting.

«Vi lever fortsatt, Lu, kom inn!»

Hun piper skremt, men kommer inn etter oss. Heller ikke hun faller om i kramper.

Flammen vokser seg større ut av hånden min. Lyset skinner varmt. Fjell. Det er ikke engang spor etter hakkene. Tunnelen ble hugd ut med magi.

«Jeg kan jo skjønne at ingen i familien har villet snakke om det», sier Lunabelle.

«Selvfølgelig tiet de! Folk forsvant på leting etter gravkammeret, liksom», sier Niilas.

Lyden av stemmene våre kastes i ekko gjennom gangene og får hårene til å reise seg på armene mine. Bakken skrår tydelig nedover. Det går nedover, nedover og nedover. Noen steiner har falt ned fra taket og ligger langs veggene.

«Eh – er gangen trygg?» Lunabelle kikker opp i taket. Det drypper vann, men jeg kan tydelig se hvor steinene har sittet.

«Helt sikkert!» svarer jeg, og tvinger stemmen min til å holde seg rolig.

Lunabelle peker plutselig på noe bak meg.

«A-Aranell?» stammer hun.

Jeg virvler rundt. Bak en av de store kampesteinene som har falt ned fra taket, stikker det ut noen knokler.

«Ikke se, Lu!» Men Lunabelle har jo allerede sett det.

Jeg setter meg på huk og studerer det. Kanskje en arm?

«Ikke ta på den, da!» roper Niilas forskrekket. Jeg grøsser og reiser meg. Nei, jeg burde vel ikke det. Vi vet jo ikke hvor den har vært.

«Å!» utbryter jeg da jeg får øye på den store åpningen til et rom lenger ned i gangen, og setter på sprang.

Jeg stopper rett innenfor. Trenger bedre lys for å se. Jeg slipper løs flammen fra hånden min, lar den sveve oppover. Den reiser høyere og høyere. Rommet er stort, og det er enormt oppunder taket. Jeg lar den henge der og lyse for oss.

Det er to kister her. En stor midt i rommet og en mindre langs veggen på den andre enden av rommet. Raskt smyger jeg meg bort til den største kisten. Selv om det ikke er noen her, føler jeg for å liste meg. Jeg vil nødig vekke de døde.

Flammen kaster et svakt lys ned på kisten, og det er risset inn en tekst på lokket:

Den som gav oss håp.

Det må være profetien.

Jeg tenner fakkelen som står ved siden av. Straks flammer det opp fakler langs veggene, og Lunabelle skriker. Jeg griper ørene mine av det enorme ekkoet.

«Det er bare magi», ler Niilas.

«Unnskyld», klynker hun.

«Den som gav oss håp, høres det kjent ut?» spør jeg de andre.

«Profetien?» hvisker Lunabelle.

Gliset løfter munnvikene mine. «Niilas, åpne kista», beordrer jeg.

Niilas veksler blikk med Lunabelle, men knekker opp nakken og strekker armen mot graven. Steinlokket begynner å riste. Lyden blir til bulder oppunder taket. Støv faller ned over oss. Lunabelle gisper og stirrer opp. Selv klarer jeg ikke annet enn å se på kisten. Lokket rister en kort stund før det brått smeller i gulvet. Lufttrykket løfter støvlaget opp fra gulvet.

Det kjennes som om det er et jordskjelv under føttene mine. Men det føles underlig trygt. Vi tar alle ett skritt nærmere. Og så ett til. Helt til vi til slutt står lent over den.

Jeg forventet å se et skjelett og kanskje noen skatter. Men det er ikke det som får meg til å måpe.

Huden hennes gløder svakt, et lite smil kruser seg om munnen, og det svarte håret ligger i bølger over skuldrene. Det er som om hun sover. En kniv står ut fra brystet hennes. Knivhjaltet er gullbelagt og er dekorert med solstråler. Solars dolk. Den har gått i arv i familien i århundrer. Hvordan havnet den der?

«Se, hun holder noe.»

Jeg strekker meg, og må henge langt over kanten for å nå den.

«Du står og ser på den mest beryktede essentia i hele verden, den de gravla langt fanden i vold for nesten 200 år siden, og hun ser ut som om hun gikk og la seg i går – og det du er interessert i, er en bok?» spør Lunabelle rystet.

Jeg ignorerer Lunabelle og napper den til meg. De tynne fingrene slipper den lett, og jeg går i gulvet med et stønn.

«Gikk det bra?» Niilas gapskratter ved siden av.

Jeg reiser meg og børster jord av buksene. «Det er magi.»

«Magi vi ikke vet noe om!»

«Hold kjeft, Lu.»

Hun stønner høyt, men er altfor nysgjerrig til å holde på sinnet.

Sakte snur jeg på boken. Jeg har aldri sett en så tykk bok før. En skikkelig murstein.

«Men se, jeg hadde rett. Det er en dagbok.»

Det knaker i permen idet jeg åpner den. Den er tross alt nærmere to hundre år gammel. Et skattekart, kanskje? Det har vært legender om det også. Men smilet visner da jeg ikke ser annet enn uleselige symboler og tegninger. Frustrert blar jeg til neste side og smiler lettet da jeg kan lese de neste kråketærne.

«Hør her!» sier jeg oppglødd.


Hvis du finner denne, Aranell, betyr det at jeg hadde rett.



Jeg lukker boken med et smell.

Hvordan i huleste skulle hun liksom ha visst at jeg kom til å lese boka? Jeg snur meg og ser ned i kisten. Smiler hun ikke litt bredere nå? Smilet til den døde gir meg ståpels. «Fortsett», sier Niilas.

Forsiktig blar jeg tilbake til siden.

«Ikke vær redd, les videre, du. Det har gått lang nok tid. Det er slutt på å tie. Jeg ofret alt, til og med familien. For monstre finnes, og nå skal jeg fortelle dere hvordan jeg ble til ett.»


Kapittel 1

JEG ER IKKE FERDIG ennå.

Et lite smil leker om munnen min. Fredsvokterne har ikke rukket å ha sitt første vaktskifte ennå, og jeg har lusket rundt i gatene i mange timer – usynlig i mørket. Det er slik jeg har levd hele livet mitt – som et ekko, alltid i bakgrunnen, skjult, som en skygge.

Det er sånn jeg vil ha det. Det gjør det lettere å overleve blant monstrene.


Mitt navn er Athelia Seraphina Morelli.

Det er tre ting du burde vite om meg:

Jeg er en opprører.

Iblant heter jeg Marcel.

Jeg skulle vært utryddet.



Sakte sniker jeg meg framover inntil husveggene og følger nøye med byttet. Han forlater alltid bygården på denne tiden, og vandrer langsomt i gatene. Det virker som om han nyter stillheten mens det ennå ikke er morgen.

Han har all tid i verden. Slike forretningsfolk som han, trenger ikke å kjempe for føden hver eneste dag. Ikledd skinnbukser med sleng og vest med pelskrage, går temmeren med sigaretten i munnviken, lykkelig uvitende om det som er i ferd med å skje.

Han stopper opp, og en sky av damp strømmer ut av munnen. Det er fortsatt noen timer til solen stiger på himmelen på denne kalde årstiden. Det gir meg lengre tid i skyggene.

Rolig beveger jeg meg nærmere. Dette blir et av de lettere rovene, da den lange dressjakken henger langt ned og dekker lærpungen i beltet. Bare bunnen dingler så vidt synlig når han går.

Jeg spaner nedover gaten da stemmene til fredsvokterne når oss. I det samme skjærer det til i tinningen. Det er all gnisten og energistrømmingen. Jeg har vært litt for lenge i byen. Temmeren slipper ut nok en sky og kikker seg brått over skulderen. Lynraskt smetter jeg ned bak en av bakkevinderne som står parkert langs veien. Når kjøretøyet er parkert, står det trygt på bakken.

Det var nære på! Fokus, Atti! Dette er ikke tiden for å dumme seg ut …

Plutselig stanser han, og jeg huker meg ned mens jeg gløtter gjennom vinduet på bakkevinderen. Han kommer mot den. Så han meg?

Men temmeren stirrer ned i ruten, stusser på barten og fikser slipsknuten i halsen. Han blunker til sitt eget speilbilde. Så snur han seg mot inngangspartiet til sølvsmeden.

Lydløst runder jeg bakkevinderen og sniker meg etter ham. Han fikler med nøklene og mumler irritert. Jeg trekker pusten dypt og unngår knasende grus de siste meterne. Jeg skotter rundt meg før jeg rutinert stikker hånden oppunder jakken og løsner lærreimene til pungen. Jeg tar sats og hekter pekefingeren under beltet og napper til meg hele pungen idet han tar første steget over dørstokken. Det må skje fort, da vi tross alt står alene i den tomme gaten, og hvem som helst kan se oss.

Et klikk høres fra dørlåsen, og han røsker i nøklene. Vinden får tårene til å stå i øynene mine. Ett feiltrinn, én lyd kan alarmere temmeren.

Da døren slår igjen etter han, er jeg allerede inne i skyggene igjen. Nå gjelder det å forsvinne, og det fort. Jeg piler nedover gaten igjen og inn i en sidegate. Hutrende drar jeg den mørke, tynnslitte jakken tettere til i halsen og smetter inn neste sidegate. Den grå og avskallete bygningen som kommer til syne i enden av gaten, skiller seg fra de nymalte murbygningene ved siden av. Tåken ligger fremdeles som et magisk slør mellom byggene.

Jeg stopper bak en benk og setter meg på huk, må bare ta en rask kikk oppi pungen. Hjertet synker av de få myntene. Av tyngden trodde jeg virkelig den var full av riksdalere. Jeg roter nedi, vrenger bunnen for å se bedre. Det svake lyset får innholdet til å glitre. Fire små mynter skiller seg fra perlekjeder og ringer. Til tross for lite mynter er det en bra fangst. Jeg rister litt på pungen, og noe taggete stikker opp. Forsiktig fisker jeg det ut.

Et smykke.

Det sitrer av spenning i kroppen, bilder av haugevis med sedler tegner seg. Jeg holder smykket mellom to fingre, ser enda nærmere på det. Det er et gullbelagt halskjede, og det er prydet med border. Det ligner ingenting jeg har sett før. Det skiller seg fra andre smykker med sine rikt dekorerte flammer. Eller er det stråler?

Jeg dras ut av disse tankene da en søppeldunk går i bakken med et smell. Raskt dytter jeg halskjedet ned i den ene lommen og pungen i den andre. Jeg snur meg.

En liten guttunge snubler og faller bakover idet jeg snur meg. Han reiser seg igjen og titter på meg fra den andre siden av benken. Klærne henger i filler rundt den spinkle kroppen, og lyse striper tegner seg nedover de ellers så brune kinnene hans.

«Jeg så deg», hvisker han. De store øynene hans glitrer mens han stirrer på lommen min.

Jeg reiser meg brått. Den uventede trusselen klemmer i magen. Munnen min strammer seg ufrivillig. Et lite knurr slipper over leppene. Han kryper over gaten og krøller seg inntil veggen. Han stirrer på lommen mens han rygger unna, og jeg skynder meg etter ham. Han gisper da jeg røsker tak i det altfor smale håndleddet hans, og han begynner å kjempe imot. Jeg graver ut en mynt og holder den opp foran ham.

«Holder du kjeft?»

Gutten skakker på hodet og utfordrer meg taust med blikket. Jeg flekker tenner og graver opp to mynter til.

Han nikker ivrig.

«Ikke vis dem til noen», sier jeg strengt og presser tre mynter i hånden hans, og lukker fingrene hans rundt dem. Han nikker igjen og piler nedover gaten. Jeg blir stående og se etter ham. Barnehjemmene er fulle, og en tiggerskjebne er bedre enn å ende opp i gruvene. Heldigvis lever foreldrene mine ennå. Det er ikke oss det er verst med. Jeg klemmer en hånd over lommen. Resten av tjuvgodset må Ismarik se nærmere på.

Ved siden av frisørsalongen ligger biblioteket. Det var her jeg møtte Ismarik første gang. Jeg var bare tolv år gammel, og helt ny på gata. Jeg hadde blitt tatt om ikke Ismarik hadde dyttet meg unna og latt fredsvokteren gripe ham selv i stedet. Han fikk ti piskeslag for å ha stjålet de fem riksdalerne. Det var en grusom straff for en fjortenåring. Offeret hans gjør meg likevel varm innvendig. Fra den gangen har det vært oss. Murbygningene på hver side av gaten er høye og rikt dekorerte. Når solen titter fram bak fjellene, vil de se rosa ut. Om sommeren er de pyntet med grønne blader og friske blomster.

Jeg løfter på smykket i lommen, og veier det forsiktig. Det er tungt. Jeg har stjålet mange smykker oppigjennom årene, og dette er det vakreste av dem. Det skal ikke selges sammen med resten.

På baksiden av den gamle fabrikken ligger lageret til Ismarik. Her begynner det fattigslige strøket på denne siden av byen. Lageret ligger på den usynlige grensen på tvers av byen. Skillet går ved brønnen. Gatelys og utelamper forsvinner, brostein erstattes med jord, og mur blir til morkent treverk.

Den synlige grenselinjen mellom fattig og rik.

Trær og busker har fått vokse fritt, nærmest til en liten skog, midt i byen. Det lyser mellom sprekkene i panelet da jeg runder hjørnet på lageret hans.

«Athelia, er det deg?»

«Hei», roper jeg tilbake og går inn. Stearinlysene blafrer der inne. Ismarik snirkler armene rundt midjen min før jeg får sukk for meg.

«Du kommer tidlig», hvisker han varmt mot halsen min. Jeg snur meg i armene hans og holder opp dagens første fangst.

«Det er jenta si, det.» Han gliser da jeg tømmer skinnpungens skinnende innhold i hendene hans.

Halskjeder, glitrende øredobber og skinnende ringer.

«Ikke så mange mynter. Kan du omsette det?»

Ismarik endevender verdisakene. Han rynker de lyse brynene, og i et stakket øyeblikk falmer smilet hans, før han kremter og blunker lurt til meg. Han plukker sakte opp en av de røde steinene og holder den inn mot lysflammen. De blå øynene hans smalner mens han studerer den nøye.

«Hvis vi fjerner steinene fra ringene, kunne vi pantsette dem og bruke fortjenesten på Askens Vinge.»

«Halvparten bruker vi på Askens Vinge, resten deler vi likt», svarer jeg og setter meg på en kald oljekanne.

Ismarik flytter på ringen i hånden, ser tankefullt mot meg. «Saken er viktigere enn oss», kommenterer han og tar en ny ring og studerer den.

«Det er ingen sak igjen dersom det ikke er noe familie igjen å kjempe for. Vi trenger mat.»

Hadde ikke sulten ført meg ut i gatene, hadde jeg ikke stått her i dag. Jeg hadde heller ikke kjent Ismarik som annet enn en tjuvradd. Jeg brukte måneder på å stjele en pære på den tiden. Da barrieren var brutt, ble det lettere å gjøre det igjen.

«Uansett, dette er bra saker, Athelia. Godt gjort.» Ismarik unngår å se på meg, slik han har for vane å gjøre når jeg snakker om opprøret. Jeg har prøvd flere ganger å få bli med, men han nekter, sier det er for farlig. Han skulle bare visst at jeg allerede har jobbet rett under nesen på ham i flere måneder. Er til og med en av hans beste opprørere.

«Du … så ikke noe spesielt ved temmeren?»

Jeg skakker på hodet. «Som hva da?»

«Jeg vet ikke.» Isa heiser på skuldrene. «Kanskje om han hadde et spesielt emblem?» Han gjør seg opptatt med å studere et av halskjedene. De blonde krøllene gløder i stearinlyset. «Eller en lomme til?»

Smykket vises for mitt indre. Hånden min er nesten på vei ned i lommen, men jeg stopper meg selv. Jeg vet verken hvor det kommer fra, eller hvor mye det er verdt. Alt jeg vet er at det ikke skal hjelpe Askens Vinge.

«Nei, han var bare en lite observant temmer. Han her var mer opptatt av å speile seg enn å passe verdisakene sine.»

Isa flirer. «Med dette kan vi kjøpe mat til opprørerne.»

«Vi kunne kanskje donert litt til barnehjemmene? De kunne trengt varme senger.»

«Når vi styrter temmernes tyranni, kan vi gi både unge og gamle varme senger. Og alt annet de måtte trenge, Athelia. Se for deg, gamle Ask skulle fått et helt hus for seg selv, og vi kunne levd som kongelige!» Isa henger ett av de flotte kjedene om halsen min. Fingrene nøler før han forsiktig stryker huden min. Den nupper seg under de varsomme berøringene. Han gliser og drar meg inn i en klem. Fingrene hans leker med håret mitt, rett ved øret.

«Mm, du lukter markjordbær.» Den lave stemmen hans får det til å boble i magen. Han varmer kroppen min med sin egen og kysser meg lett på leppene.

«Husker du da du lærte meg å stjele her?»

Ismarik flirer mens han snurrer en svart hårlokk mellom fingrene.

«Du var en elendig lommetyv», ler han og klemmer meg inntil seg igjen. I mange måneder fulgte jeg etter ham, observerte alle tyverier og lærte meg mønsteret hans. Jeg forsøkte å etterligne sikkert hundre ganger, men feilet og ble sett.

«Jeg hadde en god læremester. Du brukte omgivelsene, og du spilte dum.» Han kysser meg mykt på nesen.

«Og nå er jeg ikke bare lommetyv lenger.»

Han er stolt av å være strategen til opprørslederen.

«Jeg har laget disse til deg», kremter han, plutselig forlegen, og går bort til en gammel takrenne. Ismarik fisker fram en bukett med roser. Det tar noen sekunder før jeg ser at de ikke er ekte. De er av metall.

Hint av rødt farger kinnene hans da jeg tar imot. Tre syltynne metallstykker rullet og smeltet, banket og smidd til formen av roser. Noe så vakkert. Smilet mitt vokser ut av kontroll. Jeg trykker rosene til brystet mitt, før jeg legger dem fra meg på oljekanna, og strekker meg på tå for å gi ham et kyss.

«Tusen takk», hvisker jeg og lener meg enda nærmere inntil ham. Han bøyer hodet, lar nesen stryke langs min. Kysset er forsiktig, som om han er redd for å skremme meg unna. Det ligner det første kysset vi delte ved tjernet i skogen. Varmen eksploderer i brystet, og jeg trykker meg hardere inntil ham. Han berører nesetippen med leppene sine og klemmer en hånd mot bakenden min.

Fingrene mine beveger seg over den nuppete huden hans og finner brennmerket i siden, rett under armhulen. Symbolet på oppvigleri fikk han for omtrent et år siden nå. Han ranet et bakeri som en avledningsmanøver, slik at Marcel kunne bryte seg inn i fengselet og slippe løs fangene. Ennå vet han ikke at det er jeg som er Marcel.

«Jeg må hjem», kremter jeg.

Han gir meg et siste kyss på pannen. «Jeg skal se om jeg får omsatt fangsten.»


Kapittel 2

SUR VIND TVINGER HENDENE ned i lommene. Det tynne stoffet beskytter ikke mye. Fingrene sklir over mønsteret på kjedet. Lurer på hvem som har eid det.

Stolpene kommer til syne, grå og værbitte som husene. De knuste utelampene burde vært skiftet for mange år siden. Det ryker av skorsteinene rundt omkring, og noen har begynt å røre seg utendørs. Nattens frost er på retur mens solen gjør jobben sin. Jeg skrår over til den skjeve muren ved bakhagen og klatrer opp på den. Vi burde gjort en bedre jobb med den lille kjøkkenhagen til mamma. Det er mange steiner i skogen som kunne vært brukt, isteden har mamma brukt grus til å ramme den inn med. Fort klatrer jeg opp på taket – mitt lille fristed.

Jeg drar fram kjedet igjen. På den ene siden av flammen er det et mønster som ligner på border, og på den andre er det festet en grønn stein. Det er taggete, og kunne lignet på hoggtenner hvis det ikke var for strålene. Det ligner på stråler, nesten som om jeg hadde tegnet en sol i grusen. Er det ikke slik emblemet til kong Starling ser ut? Dette er så avgjort mye verdt. Det bobler brått av iver – vi kunne ha levd som kongelige.

Mamma har alltid fortalt meg og lillesøsteren min at vi egentlig var prinsesser. En gang i tiden trodde jeg på henne. Da hadde det slitte huset vårt vært et slott, og de grå grindestolpene en majestetisk port. Ikledd mammas fineste kjole svingte jeg meg som på et dansegulv. Det gule skjørtet hadde bølget rundt meg, og hvite broderier rundt puffermer og halslinning fikk meg til å tro at jeg virkelig var kongelig. Det var ikke før jeg var eldre at jeg merket revnene i stoffet, og flekkene som aldri ble borte. Også slottet forsvant med årene. Et barn vil sjelden henge seg opp i småting som at taket lekker, og at det trekker fra alle vinduene.

Med én fot på hver side av mønet ser jeg ut over dronningriket mitt fra den gang. Huset mitt er det eneste huset med to etasjer i denne delen av Neras. En gang var det ett av de finere husene i gaten, med vinduer i begge etasjene og blomsterkasser på veggen. Det gjenspeilet posisjonen til faren min som general i militæret. Som det eneste mennesket noensinne stod han på lik linje med temmernes generaler. Det var en gang i tiden at jeg følte meg opphøyet. Ikke rart jeg trodde jeg var kongelig.

En stein slår mot takplatene og ruller ned igjen. «Har du tenkt til å bli værende der oppe hele dagen?» klager Eliras.

Jeg kikker ned mellom beina mine og møter det brune blikket hans. Den kjølige vinden løfter de svarte krøllene. Jeg forter meg å gjemme smykket i lommen.

«Det er knapt blitt dag», mumler jeg og aker meg ned takplatene. Jeg sklir ned takrenna og lander stødig på den halvfrosne bakken.

«En dag kommer du til å falle ned.» Eliras dulter meg i skulderen. Da jeg fremdeles levde i eventyret mitt, var han kronprinsen i familien. Han skulle giftes bort til en prinsesse fra fjerne land. Det var tross alt jeg som skulle ta over tronen her hjemme, uten diskusjon! Vi var gjennom mange tårevåte farvel. Likevel forberedte det meg aldri på den dagen jeg måtte ta farvel på ekte.

«Aldri om jeg gjør», fnyser jeg. Eliras klør skjeggstubbene, tydeligvis ikke helt overbevist.

«Det vil komme deg til nytte ved fronten. Heldigvis har du et par år til å finjustere.» Smilet hans når ikke øynene. «Tenk at du, den lille drittungen, snart er myndig!» Han trekker meg inntil seg.

«Det er to år til», geiper jeg, men en klump tar til å vokse i halsen. Det er ikke to år til Eliras skal tilbake.

«Når drar du?»

«Om et par dager.»

«Isa skal innrulleres om noen måneder.» Eliras svelger høylytt. Han kikker i bakken mens vi går over gårdsplassen. Grusen knaser da han rekker meg en av trepinnene med stramme kjever.

«Hva var det du hadde i hendene? Det blinket.»

«Et smykke. Jeg stjal det.»

Eliras nikker stumt og peker på plassen mellom huset og vedskjulet. Jeg rister litt løs på bein og armer og inntar kampposisjonen jeg har lært meg. Men Eliras retter seg fort og peker på knærne mine.

«Krøk deg litt mer sammen. Du er liten, utnytt det.»

Jeg justerer holdningen og tar et bedre grep om kjeppen. Vi begynner en slags dans, beveger oss i en sirkel og følger med på hverandres bevegelser. Eliras tar to skritt bakover og senker sin egen stokk, lar meg komme mot ham. Jeg hever stokken min til et slag, setter det ene beinet litt fram, og kjører det mot ham. Et slag, og Eliras mister stokken sin. Et lite smil kryper oppover kinnene mine.

Broren min blunker og skyter fart. Den to meter høye mannen fjerner avstand på et øyeblikk. Den ene hånden lukker seg rundt håndleddet mitt, og den andre røsker kjeppen til seg.

Det begynner å stikke i tinningene mens jeg prøver å holde elektrisiteten fra Eliras unna, men bilder sprenger mot netthinnen.

«Ikke gi meg sjansen.»

Vi fortsetter dansen. Jeg gjør et nytt utfall mot ham. Like før jeg skal slå, og sikter på hodet hans, endrer jeg mål og kjører kjeppen mot magen hans i stedet. Eliras hopper unna, dropper ned på kne og svinger kjeppen. Beina mine feies bort, og ryggen slår ned i sølen.

«Du avslørte hva du hadde tenkt til å gjøre med å fokusere blikket ditt på magen min.»

Han rekker meg hånden sin, men jeg reiser meg for egen hjelp. Han nikker langsomt og gliser til meg.

Vi begynner en ny dans som ender med at jeg får flere fall ned i gjørma før Eliras rister på hodet og erklærer at nok er nok.

«Det er mye å jobbe med, men jeg tror pappa får lære deg de neste knepene.» Han kikker opp på himmelen og snur seg mot meg med et ertende flir om munnen. «Det er noen timer igjen til middag», sier han og blunker til meg. Jeg smiler tilbake og kaster kjeppen til ham.


Kapittel 3

FOLK STIMLER SAMMEN I GATENE, selv om butikkene stenger. Det er obligatorisk å møte på samling for å få den månedlige nyhetssendingen. Selv temmerne kommer hit for å se sendingen på storskjerm. Det er alltid den samme programlederen. Ringen står ut av nesen hans, og mer enn én gang har jeg vært fristet av tanken på å feste et tau til den og dra ham med meg gjennom holoskjermen, slik som man drar en okse.

De utsøkte varene i butikkvinduet hos bakeren får sulten til å gnage i tarmene. Bakeren kommer ut, og blikket hans glir over meg før han langsomt rister på hodet.

På veggen ved siden av vinduet henger oppslagstavlen. Enda en ny plakat med bilde av Timbur-banden. En gruppe lovløse opprørere med en dusør over seg. Den har økt enda en gang. Banden er en av mange som saboterer temmerne. Akkurat denne plakaten har det med å forsvinne fra tavlen.

Unge og gamle er på vei til samling i kaoset. De skubber og albuer seg framover for å sikre seg de beste plassene på den gamle arenaen. Rikfolk blander seg med fattigfolk slik de ellers aldri ville gjort.

Dette er et eldorado for lommetyver som meg. Ingen er oppmerksomme på noe annet enn å komme seg fram til samlingen uten å bli arrestert. Det er ingen som frivillig er lommetyv. I hvert fall er det det jeg sier til meg selv om kveldene. Det er ikke alltid så lett å leve med seg selv, men jeg gjør det for familien, og jeg gjør det for meg. De har for mye, og vi har ingenting.

Jeg snapper ubemerket noen riksdaler fra en kvinne i pelskåpe, og pengene forsvinner ned i lommen. Jeg teller med fingrene, og det blir mat for en hel uke! Jeg haster videre, og snapper med meg et par flotte armbånd her og der.

Idet jeg strekker meg mot en jakkelomme, fryser jeg til.

En kulde farer nedover nakken min. Noen iakttar meg. Jeg later som at jeg strekker armen, og snur langsomt på hodet. Ved den buede inngangen står en vakt. Han er lett å gjenkjenne i sin knallrøde uniform av metallplater og slitesterkt stoff. De svarte støvlene har vernesåle og metalltupp, det har jeg kjent på kroppen.

Jeg grøsser og beveger meg smidig lenger fram i folkemassen. Jeg skjærer inn mot venstre, prøver å ta en unnamanøver for å komme meg tilbake mot torget. Endelig slipper følelsen. Toget med mennesker har ennå ikke nådd siste markedsvogn. Det er ennå tid til å stjele fra dem. Vi tjener stort på folket som skal på samling.

Et par barn står og tigger foran toget av folk. De er fillete kledd, altfor tynne, og er dekket av aske. Den lille jenta kan ikke være mer enn fem år gammel. Hun puster anstrengt og hoster. Hun har syken, etter arbeid i gruvene. For de fleste blir det en lang og pinefull død.

Et pengeskrin står åpent hos pølsemakeren. Det bugner av sedler og mynter. Fingrene kribler. Om jeg ikke får med meg alt, kan jeg kanskje klare å snappe noen riksdaler. Da han snur seg bort, smetter jeg bort og stikker hånden nedi. Som alltid sitrer det av spenning i meg.

Men så stivner jeg. En mørk skygge dukker opp bak meg og sluker min egen. Et trykk legger seg på skulderen min. Jeg svelger hardt, innser at jeg har tapt. Uvillig slipper hånden min myntene tilbake. Så sparker jeg til bordet så både pengeskrinet og skåler med kjøtt farer i bakken så mynter fyker. Pølsemakeren farer opp, og jeg bykser bort fra boden og inn i folkehavet. Jeg rekker knapt å se den svartkledde mannen. Var det en vakt?

Det har ikke vært svartkledde vakter før. Jeg løper motstrøms og dytter folk unna.

«Hei!» ropes det. Noen klager høylytt, og noen prøver å temme ved å slå tilbake på meg, men de rekker det ikke. Jeg kjemper meg gjennom folkehavet. River folk overende for å unnslippe vakten.

«Lommetyv!» roper noen.

Etter å ha løpt nesten hele veien tilbake til midten av torget, sakker jeg farten og ser meg rundt. Hjertet roer seg mens jeg opprømt konstaterer at det gikk bra.

Plutselig klemmer en klo rundt armen min, og jeg rykkes bakover. Jeg slepes etter den sortkledde vakten, og midt i alt kaoset av jubel og latter, begynner det å kime i ørene. Bjeller?

Flere kikker bakover, men det er ikke et sjeldent syn at en tyv arresteres.

«La henne få smake sin egen medisin!» ropes det skadefro. Jeg prøver å befri armen min, men han strammer bare grepet mens han drar meg ned en bakgate. Jeg røsker i armen min, kjemper imot det jeg makter.

«Slipp, din drittsekk!» roper jeg.

Torget og folkehavet forsvinner rundt hjørnet. Han napper i armen og drar meg hardhendt med inn i mørket av en bakgate. Vi stopper opp, langt unna vitner og sporøyne.

Åh, shit.

«Trenger du hjelp?» Stemmen tilhører en av de kjente vaktene i Neras. Jeg prøver å snu meg bort, må ikke bli gjenkjent.

«Det går bra. Jeg tar meg av henne.» Den dype stemmen hans får hårene til å reise seg i nakken.

«Ta den tiden du trenger», gliser den andre og fortsetter tilbake mot torget.

Den svartkledde mønstrer meg med blikket. De brune øynene virker en smule mer oppvakte enn andre, og har noe ved seg som sier meg at han kommer utenfra. Det er som om det mørke i øynene hans sniker seg inn i alle kanaler. Det får meg til å flytte urolig på meg. Lydene rundt meg blir svakere jo lenger jeg stirrer. Jeg snapper etter luft i det samme temperaturen stiger under huden. Bjellene kimer sterkere nå.

«Du kan gå», sier han og slipper meg.

Jeg blir stående, blunker for å klarne synet.

«Hva er det du venter på? Kom deg av sted nå.» Øyenbrynene hans rynker seg.

«Jeg skjønner ikke …» Jeg er altfor nysgjerrig til bare å omfavne den brå friheten.

Han kikker seg vaktsomt rundt. «Er det penger du vil ha?» sier han og slenger to mynter mot meg. «Her!»

Jeg har så vidt vett nok til å gripe dem før de lander på bakken. Øynene blir store før jeg knuger dem i hånden. Det er ti hele riksdalere! Men jeg vil ikke ha pengene hans. Jeg vil ikke ha medlidenhet.

«Hvorfor?»

Den svarte uniformen er hel og pen og ser nesten flunkende ny ut. Han hever bare et øyenbryn. Rødmen klatrer oppover kinnene mine.

«Kom deg bort før noen andre tar deg!» Han peker ut av markedet og tar et truende skritt mot meg. Først da reagerer jeg og bråsnur.

Det tar litt tid før jeg skjønner at jeg ikke er blitt dratt til en celle, forhørt, og så pisket. Mens jeg tar veien gjennom skogen hjem, forventer jeg å høre ham brase etter meg. Men det er ingen som puster meg i nakken.

